
I SKYRIUS
PAREIGYBĖ
1. Varėnos r. Marcinkonių daugiafunkcio centro ūkvedžio pareigybė yra kvalifikuotų darbuotojų pareigybių grupės.
2. Pareigybės lygis – C.
3. Varėnos r. Marcinkonių daugiafunkcio centro ūkvedys (toliau – Darbuotojas) planuoja,
organizuoja Marcinkonių daugiafunkcio centro (toliau – Centras) ūkinę veiklą ir užtikrina šios veiklos kokybę.

II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI

4. Darbuotojas, einantis šias pareigas, turi atitikti šiuos specialius reikalavimus:
4.1. turėti ne žemesnį kaip vidurinį išsilavinimą ar profesinį išsilavinimą;
4.2. mokėti naudotis informacinėmis technologijomis;
4.3. išmanyti Centro ūkinės veiklos organizavimo ypatumus, darbuotojų saugos ir sveikatos, pastatų būklės priežiūros, civilinės, gaisrinės, elektros saugos reikalavimus, higienos normas, dokumentų rengimą ir įforminimą, bei gebėti juos taikyti praktiškai.

III SKYRIUS
ŠIAS PAREIGAS EINANČIO DARBUOTOJO FUNKCIJOS

 5. Šias pareigas einantis Darbuotojas vykdo šias funkcijas:
 5.1. Užtikrina tinkamą Centro pastatų, patalpų, inventoriaus ir vidaus inžinerinių tinklų būklę:
5.1.1. organizuoja patalpų remontą, kontroliuoja jo eigą;
5.1.2. vykdo apšvietimo, šildymo, ventiliacijos, kanalizacijos ir kitų vidaus inžinerinių tinklų techninės būklės vertinimą, priežiūrą, atsako už gedimų šalinimą laiku;
5.1.3. užtikrina Higienos normų reikalavimus atitinkantį Centro teritorijos ir patalpų apšvietimą, šildymą, patalpų ir teritorijos valymą. Žiemos metu organizuoja sniego valymą, Centro teritorijoje esančių kelių ir takų barstymą smėliu, pavojingų varveklių pašalinimą;
5.1.4. užtikrina švarą ir tvarką Centro pagalbinėse patalpose ir kt.;
5.1.5. vykdo pastatų, kiemo statinių ir kitų įrenginių būklės priežiūrą, nedelsiant imasi priemonių rizikoms šalinti;
5.1.6. rūpinasi, kad laiku būtų atliekama Centro patalpų deratizacija ir dezinfekcija;
5.1.7. užtikrina, kad būtų laiku atliktas Centro šildymo sistemos paruošimas rudens ir žiemos sezonams bei pradėtas Centro patalpų šildymas;
5.1.8. užtikrina, kad Centro veiklai naudojami baldai, įrengimai ir įrenginiai būtų techniškai tvarkingi, atitiktų Higienos normų reikalavimus;
5.1.9. vykdo pagal panaudos sutartis ar kitais pagrindais perduotų Centro patalpų būklės periodinę priežiūrą, apie nustatytus trūkumus nedelsdamas informuoja Centro direktorių.
5.3. Rūpinasi darbuotojų sauga ir sveikata, Centro patalpų ir turto saugumu:
5.3.1. rengia gaisrinės saugos instrukcijų projektus;
5.3.2. užtikrina darbuotojų dalyvavimą civilinės saugos mokymuose ir pratybose;
5.3.3. užtikrina teisės aktų nustatytų gaisrinės saugos reikalavimų įgyvendinimą Centre;
5.3.4. aprūpina Centrą gaisro gesinimo priemonėmis, užtikrina savalaikį patikros atlikimą, gesintuvų pildymą;
5.3.5. aprūpina Centro darbuotojus asmeninėmis apsaugos ir darbo priemonėmis, vykdo jų išdavimą, kontroliuoja naudojimą;
5.3.6. organizuoja aplinkos tvarkos, apželdinimo darbus, užtikrina, kad Centro teritorija visada būtų švari ir tvarkinga;
5.3.7. rengia žmonių evakavimo kilus gaisrui grafinius ir rašytinius planus, pakabina
gerai matomoje vietoje prie įėjimo į kiekvieną pastato aukštą;
5.3.8 rūpinasi, kad koridoriuose, laiptinėse ir ant evakavimo durų būtų krypties (gelbėjimosi) ženklai;
5.3.9. užtikrina, kad elektros skydai, skydeliai ir spintos būtų rakinamos.
5.4. Užtikrina racionalų Centro išteklių naudojimą:
5.4.1. kiekvieną mėnesį pateikia elektros, vandens, šilumos tiekimo įmonėms informaciją apie sunaudotą šių resursų kiekį;
5.4.2. tvarko elektros, vandens ir šilumos energijos rodmenų apskaitą, analizuoja duomenis;
5.4.3. operatyviai reaguoja į ženklius suvartotų elektros, vandens ir šilumos energijos resursų rodmenų pokyčius, aiškinasi priežastis, imasi veiksmų gedimams šalinti;
5.4.4. užtikrina savalaikį tikslių duomenų pateikimą sąskaitoms už elektros, šilumos energiją, vandenį juridiniams asmenims, kurie naudojasi Centro patalpomis, išrašyti.
6. Sudaro Centro ūkinių darbuotojų darbo, budėjimo grafikus, organizuoja ir kontroliuoja jų darbą.
7. Užtikrina Lietuvos valstybės vėliavos iškėlimą teisės aktų nustatyta tvarka.
8. Rengia vidaus tvarkomųjų dokumentų ūkinės veiklos klausimais projektus.
9. Vykdo savalaikį netinkamo (negalimo) naudoti inventoriaus ir medžiagų nurašymą,
turto inventorizaciją.
10. Teikia informaciją ir duomenis Centro veiklos planavimo dokumentams ir ataskaitoms parengti.
11. Laikosi Centro darbo tvarkos taisyklių, saugos darbe, gaisrinės saugos,
sanitarijos ir higienos taisyklių reikalavimų.
12. Laiku pasitikrina sveikatą.
13. Laikosi etikos normų, dalykiškai, mandagiai bendrauja.
14. Išlaiko informacijos konfidencialumą.
15. Vykdo kitus Centro direktoriaus teisėtus nurodymus, susijusius su pareigybės paskirtimi.

IV SKYRIUS
BAIGIAMOSIOS NUOSTATOS

16. Ūkvedys už pavestų funkcijų nevykdymą ar netinkamą vykdymą atsako Lietuvos
Respublikos teisės aktų nustatyta tvarka.
17. Ūkvedys yra tiesiogiai pavaldus ir atskaitingas Centro direktoriui.
___________________



Su pareigybės aprašu susipažinau ir sutinku:  __________________________________________  (vardas ir pavardė, parašas, data)


